Mandag formiddag var der fuld gang i produktionen af fastelavnsbollerne ved Nørregades Bageri i Farsø. Dagens produktion af fastelavnsboller, rundstykker og franskbrød havde dog i løbet af natten flere gange været i fare. Dele af Nordjylland har nemlig flere gange været ramt af strømsvigt i løbet af natten til mandag og det meste af mandag. - Klokken 19 gik strømmen første gang, mens vi sad og spiste. Jeg kiggede ud af vinduet, og der var mørkt overalt. Der gik en halv time, og det føltes som lang tid, for jeg vidste jo, at herude var der problemer, når der ingen strøm er, for det hele kører jo på el, fortæller Allan Søkbæk Sørensen, der er bagermester i Nørregades Bageri i Farsø. Omkring klokken 22 var der endnu en gang problemer med strømmen ved Allan Søkbæk Sørensens bageri, hvor han måtte ud at kigge til det hele igen. Og da han skulle op på arbejde 2.50, var der endnu en gang ingen strøm. Lige da han skulle til at lukke bageriet op, kom der strøm igen. - Jeg tænkte: Fanskbrødene var lige ved at være hævet, og nu skal vi altså bruge noget strøm. Det gik så også. Jeg fik mine franskbrød bagt af, men da de manglede 3-4 minutter, gik strømmen igen, siger Allan Søkbæk Sørensen. Frygtede for morgenbrødet Allan er afhængig af strøm i mange dele af bageriet - når dejen skal æltes, når den skal hæve i ovnen, når dejen skal i fryseren til dagene efter, og når brødet skal bages. Derfor vakte det da også en del bekymring, at strømmen jævnligt forsvandt i løbet af natten. - Jeg har jo stillet det hele an, og hvornår får man strøm igen? Kan man gøre det færdigt? Hvordan bliver resultatet, når vi er færdige, når der har været klumper i strømmen, siger han og fortsætter: - Det ville være irriterende, hvis det gik til, og vi skulle undvære strømmen hele natten. Så kan jeg jo ingenting. Så ville det bare vokse ud og være klar til at smide væk. Blev ved bekymringen I løbet af formiddagen forsvandt strømmen løbende, men fordi det kun forsvandt i kort tid ad gangen, nåede det ikke at gå ud over produktionen, men blev ved bekymringerne. - Det har ikke været det store problem, men tankerne flyver rundt i hovedet på en: Hvor slemt bliver det? Tankerne har været der, men det gik godt, siger han. Energiselskabet N1, der forsyner dele af Nordjylland med strøm oplyser, at strømudsvingene kan fortsætte indtil tirsdag. Allan Søkbæk tror dog ikke, det får konsekvenser for morgendagens brødproduktion. - Jeg frygter ikke, det sker igen. Jeg tror, de har styr på det nu. Hele formiddagen har det været stabilt, så jeg frygter det ikke mere nu, slutter Allan Søkbæk Sørensen.

Opsummering:
Nordjylland har natten til mandag og i løbet af mandag været ramt af omfattende strømafbrydelser. Det ramte blandt andre bagermesteren Allan fra Farsø, der frygtede, han ikke kunne have rundstykker klar til sine kunder.